b'\n_START_ARTICLE_\nUrban Assault\n_START_SECTION_\nTarina\n_START_PARAGRAPH_\n2000-luvun alussa on tapahtunut ymp\xc3\xa4rist\xc3\xb6katastrofi, jonka seurauksena ilmakeh\xc3\xa4 on saastunut ja otsonikerros tuhoutunut, jolloin maan pinnalle p\xc3\xa4\xc3\xa4see vaarallisia m\xc3\xa4\xc3\xa4ri\xc3\xa4 ultraviolettis\xc3\xa4teily\xc3\xa4. S\xc3\xa4teily ja saasteet ovat tappaneet el\xc3\xa4m\xc3\xa4n valtamerist\xc3\xa4 ja tehneet suuresta osasta maapalloa elinkelvottoman ihmisille. Ihmiset joutuvat el\xc3\xa4m\xc3\xa4\xc3\xa4n pieniss\xc3\xa4 kaupungeissa, joita ymp\xc3\xa4r\xc3\xb6iv\xc3\xa4 kupolimainen voimakentt\xc3\xa4 suojaa niit\xc3\xa4 liialliselta s\xc3\xa4teilylt\xc3\xa4. Maailmassa vallitsee ruoka- energia- ja resurssipula, ja ihmiskunta on jakautunut ryhmittymiin, jotka sotivat toisiaan vastaan. Kaikki ryhmittym\xc3\xa4t k\xc3\xa4ytt\xc3\xa4v\xc3\xa4t uutta teknologiaa, jonka avulla sota-aluksia voidaan luoda pelk\xc3\xa4st\xc3\xa4 energiasta ja ohjata tukialuksen (Host Station) kautta._NEWLINE_Vastarintaliike (The Resistance) edustaa demokraattista ja vapaata yhteiskuntaa, ja liikkeen tavoitteena on selviyty\xc3\xa4 kriisist\xc3\xa4 ja palauttaa rauha maapallolle. Vastarintaliike oli jo tuhoutumaisillaan, kunnes joukko hakkereita ja insin\xc3\xb6\xc3\xb6rej\xc3\xa4 yhdisti vapaan maailman tietokoneet suureksi teko\xc3\xa4lyll\xc3\xa4 varustetuksi j\xc3\xa4rjestelm\xc3\xa4ksi. J\xc3\xa4rjestelm\xc3\xa4\xc3\xa4n kuului seitsem\xc3\xa4n tukialusta, joita kutakin ohjaa ihminen (Synaptic Donor Unit, SDU), jonka aivot on liitetty osaksi j\xc3\xa4rjestelm\xc3\xa4\xc3\xa4. Pelaaja asettuu viimeisen tukialuksen komentajaksi, muut kuusi ovat tuhoutuneet taisteluissa._NEWLINE_Ghorkovit on kommunistinen ja totalitaristinen ryhmittym\xc3\xa4, joka hallitee It\xc3\xa4-Eurooppaa ja Aasiaa. He olivat aluksi Resistancen liittolaisia, mutta k\xc3\xa4\xc3\xa4ntyiv\xc3\xa4t my\xc3\xb6hemmin n\xc3\xa4it\xc3\xa4 vastaan, kun n\xc3\xa4m\xc3\xa4 yrittiv\xc3\xa4t myyd\xc3\xa4 heid\xc3\xa4t ulkoavaruudesta tulleille valloittajille saadakseen itse lis\xc3\xa4aikaa._NEWLINE_Taerkastenit on l\xc3\xa4hinn\xc3\xa4 Etel\xc3\xa4-Euroopassa ja Afrikassa vaikuttava vahvasti uskonnollinen veljeskunta, joka vihaa modernia teknologiaa ja syytt\xc3\xa4\xc3\xa4 teollistunutta yhteiskuntaa ilmakeh\xc3\xa4n ja valtamerien pilaamisesta._NEWLINE_Musta lahko (Black Sect) on mystinen, l\xc3\xa4hinn\xc3\xa4 rikollisista ja terroristeista koostuva ryhm\xc3\xa4, joka liittyi sotaan ajaakseen omia etujaan. He hy\xc3\xb6dynt\xc3\xa4v\xc3\xa4t muilta ryhmittymilt\xc3\xa4 varastettua teknologiaa._NEWLINE_Avaruusolennot ovat p\xc3\xa4\xc3\xa4tt\xc3\xa4neet k\xc3\xa4ytt\xc3\xa4\xc3\xa4 sekasortoista tilannetta hyv\xc3\xa4kseen. Ensimm\xc3\xa4isen\xc3\xa4 saapuivat Mykonianit. Heid\xc3\xa4n tavoitteenaan on valloittaa Maa ja muuttaa se heille sopivammaksi; t\xc3\xa4ll\xc3\xb6in my\xc3\xb6s ihmiskunta on tuhottava. He ovat luoneet Parasite-nimisen koneen, joka imee energiaa Maan ytimest\xc3\xa4 ja muuntaa sit\xc3\xa4 Mykonianien k\xc3\xa4ytt\xc3\xb6\xc3\xb6n. Koneen tuhoaminen on pelaajan p\xc3\xa4\xc3\xa4tavoite; jos se ei onnistu, Maan ydin kylmenee ja Maan magneettikentt\xc3\xa4 h\xc3\xa4vi\xc3\xa4\xc3\xa4, jolloin maailmanloppu on varma._NEWLINE_Pian Mykonianien j\xc3\xa4lkeen saapuivat Sulgogarit. Ne ovat suuria sieni\xc3\xa4 muistuttavia lent\xc3\xa4vi\xc3\xa4 olentoja, joiden kaikki "alukset" ovat ilmeisesti el\xc3\xa4vi\xc3\xa4 ja k\xc3\xa4ytt\xc3\xa4v\xc3\xa4t voimakkaita kemiallisia ja biologisia aseita. Sulgogarien tavoitteena on luoda Maasta elinpaikka itselleen ja ne k\xc3\xa4ytt\xc3\xa4v\xc3\xa4t ihmisi\xc3\xa4 ravinnokseen.\n_START_SECTION_\nPelaaminen\n_START_PARAGRAPH_\nPeli yhdist\xc3\xa4\xc3\xa4 strategiapelin ja FPS-pelin ominaisuuksia. Pelaaja voi luoda aluksia, kuten panssarivaunuja ja lentokoneita, sek\xc3\xa4 rakennuksia, esimerkiksi voimalaitoksia ja tutka-asemia, ohjatessaan tukialusta. Aluksille voi m\xc3\xa4\xc3\xa4r\xc3\xa4t\xc3\xa4 teht\xc3\xa4vi\xc3\xa4 kartalta tai niit\xc3\xa4 voi ohjata itse. Pelimaailma esitet\xc3\xa4\xc3\xa4n aina sen aluksen kuvakulmasta, jota pelaaja ohjaa. Pelin teko\xc3\xa4ly ohjaa muita aluksia. Teko\xc3\xa4lyn ohjaamat alukset l\xc3\xa4hett\xc3\xa4v\xc3\xa4t pelaajalle viestej\xc3\xa4 liittyen esimerkiksi kohteen tavoittamiseen tai per\xc3\xa4\xc3\xa4ntymisaikeisiin._NEWLINE_Yksinpeliss\xc3\xa4 pelaaja suorittaa teht\xc3\xa4vi\xc3\xa4, joita on pelin t\xc3\xa4ysversiossa 42. Uusia teht\xc3\xa4vi\xc3\xa4 avautuu sit\xc3\xa4 mukaa kun edellisi\xc3\xa4 suoritetaan, eiv\xc3\xa4tk\xc3\xa4 ne etene lineaarisesti. Pelaaja voi usein valita seuraavan teht\xc3\xa4v\xc3\xa4n useista vaihtoehdoista. Teht\xc3\xa4vi\xc3\xa4 suorittamalla saa my\xc3\xb6s mm. uusia aluksia ja muuta teknologiaa k\xc3\xa4ytt\xc3\xb6\xc3\xb6ns\xc3\xa4._NEWLINE_Peli\xc3\xa4 voi pelata my\xc3\xb6s moninpelin\xc3\xa4 internetin v\xc3\xa4lityksell\xc3\xa4. Moninpeliss\xc3\xa4 jokainen pelaaja valitsee ryhmittym\xc3\xa4n, jota ohjaa. Tavoitteena on tuhota muut ryhmittym\xc3\xa4t.\n_START_SECTION_\nVastaanotto\n_START_PARAGRAPH_\nPeli sai osakseen sek\xc3\xa4 positiivista ett\xc3\xa4 negatiivista kritiikki\xc3\xa4. Strategia- ja FPS-pelin yhdist\xc3\xa4mist\xc3\xa4 pidettiin yleisesti hienona oivalluksena ja pelin hyv\xc3\xa4\xc3\xa4 joystick-tukea kehuttiin. Peli\xc3\xa4 kritisoitiin mm. k\xc3\xa4ytt\xc3\xb6liittym\xc3\xa4n puutteista, kovasta vaikeustasosta ja yksitoikkoisuudesta.     Pelin myyntilukemat j\xc3\xa4iv\xc3\xa4t varsin alhaisiksi.\n_START_SECTION_\nLis\xc3\xa4osa\n_START_PARAGRAPH_\nPeliin kehitettiin lis\xc3\xa4osa Urban Assault: Metropolis Dawn, jota ei kuitenkaan julkaistu, ilmeisesti pelin alhaisen suosion vuoksi. Lis\xc3\xa4osassa pelaaja p\xc3\xa4\xc3\xa4see pelaamaan Ghorkovien ja Taerkastenien puolella, ja lis\xc3\xa4osan tarina on kerrottu n\xc3\xa4iden ryhmittymien n\xc3\xa4k\xc3\xb6kulmasta._NEWLINE_Ilmeisesti turhautunut pelinkehitt\xc3\xa4j\xc3\xa4 antoi l\xc3\xa4hes valmiiksi kehitetyn lis\xc3\xa4osan pelin pienelle faniyhteis\xc3\xb6lle. Monet pit\xc3\xa4v\xc3\xa4t sit\xc3\xa4, ja itse peli\xc3\xa4, nyky\xc3\xa4\xc3\xa4n "abandonwarena", koska pelin tukeminen on lopetettu eik\xc3\xa4 sit\xc3\xa4 myyd\xc3\xa4 juuri miss\xc3\xa4\xc3\xa4n. On kuitenkin hyv\xc3\xa4 muistaa, ett\xc3\xa4 pelin tekij\xc3\xa4noikeudet ovat yh\xc3\xa4 voimassa.'